Dejavnosti v letu 2016 so vključevale nadaljevanje številnih uveljavljenih in uspešnih projektov, kot so štipendije EU ter ukrepi za krepitev zaupanja v podporo odboru za pogrešane osebe in tehničnemu odboru za kulturno dediščino.

Komisija deluje v posebnih političnih, pravnih in diplomatskih razmerah. Sklepati je treba ad hoc dogovore, da se lahko izvaja program in hkrati spoštujejo načela dobrega finančnega poslovodenja. Pri programih pomoči, ki jih financira EU, bi v običajnih razmerah sporazumi z vlado države upravičenke vzpostavili pravni okvir za razvojno pomoč. Takih sporazumov za pomoč turški skupnosti na Cipru ni mogoče skleniti. Upravljanje in zmanjšanje s tem povezanega tveganja je del odgovornosti Komisije, med sprejetimi ukrepi pa so intenzivno spremljanje pogodb in zagotavljanje podpore upravičencem, revidirani plačilni pogoji in previden pristop k uporabi bančnih jamstev. Pomoč vključuje precejšen znesek nepovratnih sredstev, ki zahtevajo upravljanje intenzivne porabe virov.

8. aprila 2016 je bil objavljen četrti razpis za zbiranje predlogov za razvoj skupnosti. Dodeljen mu je bil proračun v vrednosti 4,85 milijona EUR. Ta nova shema nepovratnih sredstev ponuja lokalnim skupnostim možnost, da vložijo predloge za izboljšanje učinkovitosti in kakovosti storitev. Glavne prednostne naloge so storitve ravnanja z odpadki, čiščenje in okoljske storitve, socialne storitve, namenjene starejšim, ženskam, otrokom in mladini, potepuške živali, storitve upravljanja, storitve zatiranja škodljivih organizmov ter gradnja zmogljivosti in krepitev struktur upravljanja. Prejeti predlogi se še ocenjujejo.

Tehnična pomoč za krepitev zmogljivosti veterinarskih služb za zagotovitev in spremljanje skladnosti s standardi zdravja živali in drugimi sanitarnimi zahtevami za nadzor nad živalskimi boleznimi ter za prihodnjo trgovino z živalskimi proizvodi, ki se je začela sredi leta 2015, se je v letu 2016 nadaljevala in ostaja posebno zahtevna naloga.

Poleg tega je bil februarja 2016 z Evropsko banko za obnovo in razvoj (EBRD) podpisan sporazum o prenosu pooblastil, ki turškim podjetjem na Cipru zagotavlja dostop do kreditnih skladov, lokalnim poslovnim svetovalcem pa zagotavlja podporo za krepitev zmogljivosti. Podjetjem se podpora zagotavlja tudi neposredno prek nepovratnih sredstev. 24 projektov, ki so se financirali v okviru sheme nepovratnih sredstev razvoj malih in srednjih podjetij: modernizacija izdelkov in storitev, se je ob koncu leta 2016 še izvajalo.

Nadaljeval se je projekt tehnične pomoči zasebnemu sektorju, ki se je začel novembra 2015. Njegov cilj je spodbujati rast zasebnega sektorja in ustvarjanje delovnih mest. S projektom se zagotavlja tehnična pomoč lokalnim organom pri pripravah na uporabo pravnega reda Skupnosti na področjih, ki so povezana z razvojem zasebnega sektorja. Podpora se izvaja v obliki analitičnih študij in priprave strategij, med drugim na primer z dokončanjem strategije in akcijskega načrta za mala in srednja podjetja. Projekt pomaga tudi mikropodjetjem in malim podjetjem pri pripravi na izvajanje pravnega reda Skupnosti, tako da podpira organizacije za podporo podjetništvu, ki krepijo njihovo organizacijsko zmogljivost in zmogljivost izvajanja storitev takih podjetij.

Pomoč v sektorju trdnih odpadkov se je nadaljevala z različnimi ukrepi. Namestitev novega obrata za sterilizacijo, namenjenega obdelavi nevarnih medicinskih odpadkov, je bila odložena, ker prostori upravičenca še niso bili pripravljeni za sprejem nove opreme. To je bilo naposled rešeno, izvajanje projekta pa je do konca leta znova steklo. Pripravljena je bila tudi razpisna dokumentacija za razširitev odlagališča Koutsoventis (Κουτσοβέντης)/Güngör, vključno s specifikacijami za enoto za obdelavo izcednih voda. Dostavljeni so bili štirje tovornjaki za odvoz odpadkov, s katerimi je bil dopolnjen vozni park, ki je lokalnim skupnostim na voljo za odvoz odpadkov do osrednjega odlagališča. Vendar bo moral upravičenec za dodatne naložbe v tovornjake za odvoz odpadkov in drugo infrastrukturo za ravnanje z odpadki (prenosne postaje, zaprtje nezakonitih odlagališč) izvesti nadaljnje priprave. Pripravljen in razpisan je bil projekt vzpostavitve sistema za zbiranje, prevoz in osrednjo obdelavo živalskih stranskih proizvodov, ki so za zdravje ljudi najnevarnejši. Nazadnje, v shemah nepovratnih sredstev, ki podpirajo civilno družbo in lokalne skupnosti, je bilo obravnavano tudi ravnanje s trdnimi odpadki.

Nikozijska čistilna naprava v kraju Mia Milia (Μια Μηλιά)/Haspolat, namenjena oskrbi obeh skupnosti, od leta 2012 proizvaja čist iztok, več povezanih projektov pa je še treba izvesti. Zasnova novega kanalizacijskega zbiralnika za oskrbo celotne Nikozije, ki bo povezan s čistilno napravo za oskrbo obeh skupnosti, je dobro napredovala, tako da so se začele priprave za razpis za gradnjo zbiralnika. Skupnosti sta dosegli dogovor o delitvi obdelanega iztoka iz čistilne naprave, potekata pa tudi študija izvedljivosti in projektiranje distribucijskega sistema do varovalnega pasu, obenem pa se zagotavlja pomoč pri spodbujanju uporabe stabiliziranega blata iz čistilne naprave v kmetijstvu.

Del telekomunikacijske opreme omrežja naslednje generacije, ki je namenjen zagotavljanju podatkovnih (internetnih) storitev in je že začasno sprejet, je deloval brez večjih napak. Vendar modul za obračunavanje, ki je potreben za izvajanje govornih storitev, še ni bil dokončan. Z dobaviteljem so potekali razgovori o tem, kako in kdaj bi bilo mogoče izvesti končne preizkuse za izdajo polnega začasnega potrdila o prevzemu v letu 2017.

Splošni cilj programa pomoči je olajšati ponovno združitev Cipra, in sicer s spodbujanjem gospodarskega razvoja turške skupnosti na Cipru, pri čemer je posebna pozornost namenjena gospodarskemu povezovanju otoka, izboljšanju stikov med obema skupnostma in z EU ter pripravam na prevzem pravnega reda Skupnosti. Dejavnosti za dosego vsakega od ciljev uredbe o pomoči v letu 2016 so bile:

Kar zadeva upravljanje s strani Komisije, so bili naloge in viri nekdanje projektne skupine za turško skupnost na Cipru v letu 2016 preneseni na podporno službo generalnega direktorata za strukturne reforme (SRSS). Naloga SRSS je usklajevanje dela vseh služb Komisije, ki so vključene v podporo procesu reševanja ciprskega vprašanja pod pokroviteljstvom ZN. S skupino, ki podpira osebnega predstavnika predsednika Junckerja, je SRSS oblikovala novo enoto „podpora rešitvi ciprskega vprašanja“ (Cyprus Settlement Support). Zaradi tega prenosa se mandat, ki je bil Komisiji podeljen na podlagi uredbe o pomoči, ni spremenil.

V izobraževalnem sektorju je bilo leta 2016 dodeljenih 15 pogodb o nepovratnih sredstvih v okviru 1,5 milijona EUR vredne sheme za inovacije in spremembe v izobraževanju VI. Od 15 projektov jih devet izvajajo šole, šest pa organizacije za vseživljenjsko učenje.

V prvi polovici leta 2016 je bila uvedena shema nepovratnih sredstev za inovacije in spremembe v izobraževanju VII v vrednosti 1,5 milijona EUR, ki zajema iste cilje kot prejšnji razpis za zbiranje predlogov. Predlogi se še ocenjujejo.

V letu 2016 se je drugi projekt tehnične pomoči za razvoj poklicnega izobraževanja, usposabljanja in trga dela (VETLAM II) osredotočil predvsem na pregled in posodobitev okvira kvalifikacij in na gradnjo zmogljivosti za storitve zaposlovanja. Projekt naj bi se po načrtih končal novembra 2018.

Na podlagi rezultatov predhodnega analitičnega dela je druga faza programa gospodarskega spremljanja, ki jo je izvedla Svetovna banka, zagotovila dodatno poglobljeno analizo in tehnično pomoč na pomembnih področjih. Program je bil osredotočen na fiskalno analizo, finančno vzdržne organe javne uprave, gospodarske in trgovinske učinke ponovne združitve, razvoj zasebnega sektorja ter socialno vključevanje in makroekonomsko spremljanje. Ta program naj bi bil zaključen v drugi polovici leta 2017.

4.2.3.Cilj 3: spodbujanje sprave, ukrepi za krepitev zaupanja in podpora civilni družbi

Odbor za pogrešane osebe, ki ga program pomoči podpira prek ureditve o posrednem upravljanju s Programom Združenih narodov za razvoj, je nadaljeval terensko in laboratorijsko delo. Do konca leta 2016 je od skupno 2 001 pogrešane osebe izkopal posmrtne ostanke 1 192 oseb. Od tega je bila identiteta 740 oseb ugotovljena z genetskim testiranjem. Potem ko se je identificiranje v letu 2015 upočasnilo zaradi revizije postopkov testiranja DNK, se je v letu 2016 pospešilo in doseglo visoke številke, zabeležene v letih 2013 in 2014. Odprta so bila dodatna delovna mesta za raziskovalce, julija pa je bil uveden tudi arhivski projekt. Februarja 2016 so verski voditelji objavili skupni poziv prebivalcem Cipra, naj posredujejo informacije. O delu znanstvenikov iz odbora za pogrešane osebe je izšla knjiga v treh jezikih. Predstavljena je bila na Cipru ter na prireditvah v Združenih narodih v New Yorku, na Mednarodnem odboru Rdečega križa v Ženevi ter v Evropskem parlamentu v Bruslju, kjer sta predsednika Schultz in Juncker ponovno izrazila polno podporo temu projektu, ki je ključnega pomena za spravo na Cipru. Decembra 2016 je bil sporazum o prenosu pooblastil s Programom Združenih narodov za razvoj razširjen, da bi sredstva v višini 2,6 milijona EUR za dejavnosti odbora za pogrešane osebe zagotovil tudi za leto 2017. Nadaljnja podpora EU dejavnostim odbora za pogrešane osebe bo temeljila na njegovi posodobljeni strategiji za obdobje 2018–2020. V obdobju 2006–2016 je EU v celoti prispevala več kot 80 % vseh sredstev, ki so jih odboru za pogrešane osebe zagotovili vsi donatorji.

Po zaslugi prizadevanj tehničnega odbora za kulturno dediščino obeh skupnosti je varstvo kulturne dediščine še vedno ključni element sprave in ukrepov krepitve zaupanja, ki so podprti v okviru programa pomoči. V letu 2016 so bili glavni mejniki programa začetek konservatorskih ukrepov na trdnjavi Martinengo in zidovih iz časa Benečanov med stolpoma/trdnjavama Arsenal in Othello v Famagusti. Prav tako so se leta 2016 začela konservatorska dela na maronitski cerkvi v vasi Aja Marina (Αγία Μαρίνα)/Gurpinar na vojaškem območju, do katerega je bil leta 2016 končno zagotovljen dostop. Prva faza konservatorskih postopkov na samostanu Ajos Pantelejmonas (Άγιος Παντελεήμονας) v vasi Mirtu (Μύρτου)/Čamlibel (Çamlıbel) je bila zaključena v letu 2016.

Decembra 2016 je bil s Programom Združenih narodov za razvoj podpisan sporazum o prenosu pooblastil za peto fazo programa o varstvu kulturne dediščine. V prihodnje bo posebna pozornost še naprej namenjena ohranjanju restavriranih znamenitosti in skrbi zanje s strani upravičenih skupnosti.

Komisija se je leta 2015 hitro odzvala na pobudo voditeljev obeh Ciprskih skupnosti za nove ukrepe za krepitev zaupanja in je prerazporedila potrebne vire za odprtje novih mejnih prehodov v krajih Derinija (Δερύνεια) in Levka (Λεύκα)-Apliki (Απλίκι). V začetku leta 2016 je bil podpisan sporazum o prenosu pooblastil s Programom Združenih narodov za dela severno od zelene črte, ki naj bi bila predvidoma zaključena v prvi polovici leta 2017.

Podpora civilni družbi se je v letu 2016 nadaljevala. Tehnična pomoč (Državljanski prostor), ki zagotavlja krepitev zmogljivosti organizacijam civilne družbe ter spodbuja mreženje in skupne dejavnosti z grškimi organizacijami civilne družbe na Cipru in drugimi organizacijami civilne družbe v EU, se je v letu 2016 nadaljevala. Prizadevanja so bila sprva osredotočena na ustvarjanje okolja, ki omogoča razvoj civilne družbe, in spodbujanje pobud aktivnega državljanstva prek mehanizma „Grow Civic“. Poleg tega se je 18 pogodb o nepovratnih sredstvih v okviru shem „Civilna družba v akciji IV in V“ v letu 2016 še vedno izvajalo. Z njimi so se financirali različni ukrepi na področjih okolja, človekovih pravic, umetnosti in športa, ki spodbujajo vključenost državljanov in izmenjave med skupnostma na teh področjih.

Forum civilne družbe, ki je platforma, v okviru katere lahko organizacije civilne družbe izražajo svoja pričakovanja in prednostne naloge, se je sestajal vsake tri mesece. Nastopal je kot pobudnik zagovorništva in spodbujal aktivno državljanstvo. Od sredine septembra do sredine oktobra so prvič ves mesec potekale dejavnosti organizacij civilne družbe pod imenom „festival odprtih vrat“ (Open Door Festival). Namen teh dejavnosti je bil javnosti predstaviti pretekle in sedanje dejavnosti ter spodbujati prostovoljstvo med ljudmi vseh generacij. Na festivalu je več kot 40 združenj, fundacij, platform, pobud in aktivistov odprlo svoja vrata in priredilo več kot 80 dogodkov, vključno z dogodki odprtih vrat in drugimi dejavnostmi, namenjenimi skupnosti.

4.2.4.Cilj 4: približevanje turške skupnosti na Cipru Evropski uniji

Upravljanje štipendij za EU je bilo v študijskih letih 2014–2016 naloženo organizaciji British Council. Ta ureditev je bila s sporazumom o prenosu pooblastil, ki je bil decembra 2016 podpisan z organizacijo British Council, podaljšana za nadaljnja tri leta na študijska leta 2017–2020. Z 1,92 milijona EUR sredstev, ki so bila na voljo v okviru razpisa za leto 2016, je bilo mogoče v študijskem letu 2016/2017 financirati 151 štipendij. Podprla so mlade študente v prvem letniku dodiplomskega študija, diplomante na magistrskih in doktorskih programih ter raziskovalce in strokovnjake pri nadaljnjem razvoju njihovih veščin in znanja v več državah članicah EU. Program štipendij je od leta 2007 zagotovil dostop do štipendij več kot 1 000 študentom in strokovnjakom iz turške skupnosti na Cipru. Nadaljevanje te sheme se šteje za nujno. British Council je v okviru dejavnosti za upravljanje programa štipendij organiziral dneve „Študij v Evropi“, da bi študentom zagotovil informacije o možnostih za študij v EU. Še naprej je tudi razvijal mrežo diplomantov in bo spremljal srednjeročni učinek, na primer stopnjo vračanja študentov na Ciper in stopnjo uspešnosti pri iskanju zaposlitve.

V turški skupnosti na Cipru je veliko povpraševanje po informacijah o EU. Informacijska točka EU, ki se upravlja skupaj s predstavništvom Evropske komisije na Cipru, je začela delovati v začetku leta 2015, njen skupni proračun za 30-mesečno obdobje pa znaša 1 545 000 EUR. Zagotovila je veliko prepoznavnost EU, njenih politik in programa pomoči. Doslej je informacijska točka EU organizirala različne okrogle mize/dogodke o različnih temah, vključno z okoljem (voda, energija, ravnanje z odpadki, vključno z recikliranjem, in biotska raznovrstnost), ekološkim kmetovanjem, varnostjo in zdravjem pri delu, varnostjo hrane ter dobrobitjo in zdravjem živali. Obravnavala je tudi teme, kot so človekove pravice, pravice invalidov, pravice otrok, enakost spolov, pravice lezbijk, gejev, biseksualcev in transeksualcev ter pravice potrošnikov. Leta 2016 je organizirala 47 dogodkov (od tega 35 v Nikoziji), vključno z dnevom Evrope, evropskim tednom proti rasizmu, evropskim tednom mladih & mednarodnim dnevom mladih, evropsko nočjo raziskovalcev, dnevom EU proti trgovini z ljudmi, tednom mobilnosti in varnostjo v prometu, evropskim tednom športa ter evropskim tednom malih in srednjih podjetij. Ti dogodki so privabili več kot 4 382 udeležencev, kar kaže, da se zanimanje skupnosti povečuje (v letu 2015 je bilo udeležencev 2 383).

V letu 2016 je bilo razdeljenih 5 139 informacijskih proizvodov in 12 glasil (od odprtja informacijske točke pa skupno 11 429 informacijskih proizvodov in 20 glasil). V lokalnih medijih je bilo leta 2016 objavljenih 564 novic in 32 televizijskih spotov (od začetka projekta pa 923 novic in 82 televizijskih spotov). Priljubljenost dejavnosti potrjuje tudi promet na strani „Abbilgi“ na omrežju Facebook (v letu 2016 je prejela 3 896 novih „všečkov“, od njenega odprtja pa je skupno število „všečkov“ naraslo na 8 471). Informacijska točka EU je promocijo vseh razpisov za zbiranje predlogov ter drugih projektov in dogodkov, ki se financirajo v okviru programa pomoči, podprla tudi z objavami in opomniki na omrežju Facebook, objavljanjem plakatov na vidnih mestih javnih lokalov, gostitvijo dogodkov in lansiranjem projektov na svojem javnem mestu. Navezala je strateška partnerstva z drugimi projekti, ki jih financira EU, in projekti tehnične podpore, kot so razvoj civilne družbe (državljanski prostor), razvoj zasebnega sektorja, izkoreninjenje živalskih bolezni in ravnanje z odpadki, ter z ustreznimi službami in organizacijami civilne družbe v turški skupnosti na Cipru.

4.2.5.Cilja 5 in 6: priprava turške skupnosti na Cipru na uvedbo in izvajanje pravnega reda Skupnosti

Instrument Komisije za izmenjavo informacij in tehnično pomoč (TAIEX) se uporablja za izvedbo ciljev 5 in 6 uredbe o pomoči ter tako prispeva k pripravam turške skupnosti na Cipru na izvajanje pravnega reda Skupnosti, če bo prekinitev njegove uporabe odpravljena ob začetku veljavnosti celovite rešitve ciprskega vprašanja.

Tako kot v prejšnjih letih se je pomoč v letu 2016 še naprej osredotočala na istih 16 glavnih področij ali „sektorjev“ pravnega reda Skupnosti. Leta 2016 je bilo organiziranih skupaj 220 dogodkov. Ukrepi instrumenta TAIEX so vključevali strokovne misije, tečaje usposabljanja, delavnice in študijske obiske. Zainteresirane strani turške skupnosti na Cipru so pokazale bistveno večjo ozaveščenost glede zahtev pravnega reda Skupnosti v aktivnih sektorjih instrumenta TAIEX.

Nadaljevala se je podpora trgovini prek zelene črte (Uredba št. 866/2004). Neodvisni strokovnjaki so leta 2016 sodelovali pri rednih fitosanitarnih inšpekcijskih pregledih proizvodov iz krompirja in agrumov, pri čemer so vzeli vzorce medu za analizo in pripravili posodobljen seznam plovil, katerih ulov je mogoče prodajati prek zelene črte.

4.3.Finančno izvrševanje (pogodbe in plačila)